Πενήντα Πενήντα

Πλοκή

Η σειρά αφηγείται τη ζωή των τριών ζευγαριών. Αυτοί είναι ο Νικηφόρος και η Ελισάβετ, ο Μίμης και η Ξανθίππη και ο Παύλος και η Ειρήνη. Επίσης, παρουσιάζονται η εξωσυζυγική σχέση του Παύλου με τη νεαρή γυμνάστρια, Μαρία, η σχέση της Ναταλίας (κόρης του Νικηφόρου και της Ελισάβετ) με τον Αχιλλέα, και η σχέση του Κίμωνα (γιου του Μίμη) με την Βίβιαν.

Χαρακτήρες

Νικηφόρος Ζορμπάς (Πέτρος Φιλιππίδης): Ο Νικηφόρος Ζορμπάς είναι 48 χρονών και είναι ο επί χρόνια άνεργος απόφοιτος της Φιλοσοφικής και συγγραφέας τριών αποτυχημένων παιδικών παραμυθιών ο οποίος εξαρτάται οικονομικά από τη γυναίκα του Ελισάβετ (Άβα Γαλανοπούλου). Έχουν μια νεαρή κόρη, την 22χρονη Ναταλία (Σοφία Πανάγου), την οποία ο Νικηφόρος υπεραγαπά και υπερπροστατεύει, ιδιαίτερα μετά τον γάμο της με τον Αχιλλέα (Θάνος Τοκάκης), τον οποίο αντιπαθεί. Ο Νικηφόρος και η Ελισάβετ έχουν μια σχέση αγάπης-μίσους, καθώς εκείνη τον υποτιμά και τον θεωρεί άχρηστο, ενώ εκείνος την κατηγορεί ως αριβίστρια, εγωίστρια και σκληρή. Έχουν παντρευτεί τρεις φορές.
Παύλος Στρατέας (Σάκης Μπουλάς): Ο Παύλος Στρατέας είναι 51 ετών, φίλος του Νικηφόρου από το σχολείο και στη συνέχεια κουμπάρος του, καθώς είναι νονός της κόρης του Νικηφόρου και της Ελισάβετ, Ναταλίας. Είναι φιλόλογος αγγλικών, που τα τελευταία χρόνια διατηρεί φροντιστήριο ξένων γλωσσών και είναι αρκετά ευκατάστατος. Είναι παντρεμένος για περισσότερο από μια εικοσαετία με την 38χρονη  Ειρήνη (Βάνα Ραμπότα), την οποία γνώριζε από μαθήτρια και άφησε έγκυο αποκτώντας μια κόρη, την 23χρονη Εύα (Δήμητρα Στογιάννη). Ο Παύλος απέκτησε παράνομο δεσμό με την 22χρονη γυμνάστρια Μαρία (Νικολέττα Καρρά), προς γνώση της Ελισάβετ και της Ξανθίππης, γεγονός το οποίο προκαλεί παρεξηγήσεις και καβγάδες. 
Μίμης Σαραντινός (Παύλος  Χαϊκάλης): Ο Μίμης Σαραντινός είναι 47 χρόνων. Γνωρίστηκε με τον Νικηφόρο (όπως και με τον Αλκιβιάδη Μπελούτση) στον στρατό. Είναι εύπορος και ευτραφής βιομήχανος υφασμάτων που έμεινε χήρος και έχει έναν γιο από τον πρώτο του γάμο, τον 28χρονο αφελή και καλόβουλο Κίμωνα (Πυγμαλίωνας Δαδακαρίδης), ο οποίος είναι παντρεμένος με την 30χρονη αριστοκρατικά αναθρεμμένη και φιλόδοξη Βίβιαν (Φωτεινή Τσακίρη). Η τελευταία προσπαθεί να διεκδικήσει τα κληρονομικά δικαιώματα του Κίμωνα στο οικογενειακό εργοστάσιο δημιουργώντας συχνά παρεξηγήσεις μεταξύ των μελών της οικογένειας. Τα τελευταία χρόνια, ο Μίμης γνώρισε και παντρεύτηκε την Ξανθίππη (Μαρία Ανδρούτσου), μια πληθωρική, λαϊκή και έξυπνη γυναίκα.
Ελισάβετ Δημάκη (Άβα Γαλανοπούλου): Η Ελισάβετ Δημάκη είναι στέλεχος τηλεοπτικού σταθμού. Είναι χρόνια παντρεμένη με τον άνεργο συγγραφέα Νικηφόρο Ζορμπά (Πέτρος Φιλιππίδης) με τον οποίο έχει αποκτήσει μια 22χρονη κόρη, τη Ναταλία (Σοφία Πανάγου), η οποία είναι νιόπαντρη με τον 25χρονο βιολονίστα, Αχιλλέα (Θάνος Τοκάκης). Η Ελισάβετ είναι σκληρός χαρακτήρας και έχει μια έντονη σχέση με τον Νικηφόρο, τον οποίο έχει παντρευτεί τρεις φορές.
Ειρήνη Στρατέα (γεννημένη "Καραμπέτη") (Βάνα Ραμπότα): Η Ειρήνη Καραμπέτη, ανεπάγγελτη και αφοσιωμένη στο νοικοκυριό της. Είναι μανιακή με την τάξη και την καθαριότητα και έχει αφιερώσει τη ζωή της στην φροντίδα του σπιτιού και του συζύγου της, Παύλου, με τον οποίο είναι παντρεμένη για περισσότερο από μία εικοσαετία. Μαζί του έχει αποκτήσει μία κόρη, την Εύα (Δήμητρα Στογιάννη), η οποία σπουδάζει στο Λονδίνο. Στα πρώτα επεισόδια του πρώτου κύκλου, η Ειρήνη χωρίζει με τον Παύλο, λόγω του παράνομου δεσμού του δεύτερου με τη νεαρή Μαρία (Νικολέττα Καρρά). Η Ειρήνη είναι μια άβουλη γυναίκα αφοσιωμένη στην οικογένεια της που έχει παραμελήσει τον εαυτό της και καλείται να βάλει καινούργιες προτεραιότητες μετά το διαζύγιό της. Μετά από αυτό, έκανε δύο σχέσεις: με τον οφθαλμίατρο Γιάννη (Χρήστος Μάντακας) και με τον νεαρό αστυνομικό Στέφανο (Γιάννης Αϊβάζης).
Ξανθίππη Αλεβίζου (Μαρία Ανδρούτσου): Η Ξανθίππη Αλεβίζου είναι δυναμική γυναίκα λαϊκών καταβολών. Είναι παντρεμένη με τον Μίμη Σαραντινό (Παύλος Χαϊκάλης), με τον οποίο έχει έντονη σεξουαλική ζωή. Η Ξανθίππη είχε παντρευτεί προηγουμένως έναν άλλο άντρα, τον Ασημάκη Μπαλτά, που την ενέπλεξε σε εταιρεία με ροζ τηλέφωνα και για τον λόγο αυτό φυλακίστηκε, γεγονός που αρχικά έκρυψε από τον Μίμη. Η Βίβιαν και η Ξανθίππη συγκρούονται συχνά για το ποια είναι η κυρία του σπιτιού της οικογένειας Σαραντινού, συμπαρασύροντας τους άντρες τους στη σύγκρουση. Η Ξανθίππη κυριαρχεί πάνω στον Μίμη και προσπαθεί να του επιβάλλει κανόνες διατροφής και συζυγικής συμπεριφοράς, τους οποίους εκείνος ποτέ δεν τολμά να αμφισβητήσει ευθέως.

Πρώτος κύκλος (2005-2006)

Ο πρώτος κύκλος της σειράς έκανε πρεμιέρα στις 30 Σεπτεμβρίου του 2005 και ολοκληρώθηκε στις 16 Ιουνίου του 2006.
Η Ναταλία, κόρη του Νικηφόρου και της Ελισάβετ, παντρεύεται. Ο Νικηφόρος μόνο στη σκέψη του γάμου έχει πέσει να πεθάνει. Η τεράστια αδυναμία που τρέφει για τη μονάκριβη κόρη του τον οδηγεί σε παραλογισμούς και χοντράδες. Αυτό δημιουργεί ευθυμία στην υπόλοιπη παρέα αλλά και πολλά νεύρα στην Ελισάβετ. Ο Μίμης ζει καθημερινά με την Ξανθίππη το απόλυτο ερωτικό πάθος κάτι που εκνευρίζει αφάνταστα τη νύφη του τη Βίβιαν.Ο Παύλος αποκαλύπτει στο Νικηφόρο ότι έχει δεσμό με μια μικρούλα και του ζητάει συμπαράσταση. Η σύζυγος του Παύλου, Ειρήνη, έχει αντιληφθεί την αλλαγή στη συμπεριφορά του, ωστόσο οι φίλες της αγνοώντας την αλήθεια την καθησυχάζουν. Επίσης, βλέπουμε τις περιπέτειες των τριών ζευγαριών και αρχικά του φίλου των τριών ανδρών, Άδη ο οποίος άφησε στην διαθήκη του το γραφείο τελετων στον Νικηφόρο, μέσα από το αστείο πρίσμα των σεναριογράφων. Τα γεγονότα που συμβαίνουν είναι πολλά. Απ'την αμνησία του Νικηφόρου, τον οριστικό χωρισμό του Παύλου με την Ειρήνη, τα τερτίπια στη σχέση Μίμη και Ξανθίππης, τη γνωριμία του Γιάννη και της Ειρήνης, μέχρι το διαζύγιο του Νικηφόρου και της Ελισάβετ, τη Ναταλία έγκυο και τη σύλληψη των τριών φίλων σε τούρκικη βραχονησίδα.

Δεύτερος κύκλος (2006-2007)

Ο δεύτερος κύκλος ξεκίνησε στις 6 Οκτωβρίου του 2006 και ολοκληρώθηκε στις 29 Ιουνίου του 2007
Ο δεύτερος κύκλος έρχεται να συμπληρώσει τις περιπέτειες των φίλων, με την προσπάθεια του Μίμη να κάνει πιο χαρούμενο το γιο του, κατά την διάρκεια του μικρού χωρισμού του με την Βίβιαν, τις προσπάθειες του Νικηφόρου να κερδίσει ξανά την Ελισάβετ κάνοντάς τη να ζηλεύει, το προσωρινό σμίξιμο του Παύλου και της Ειρήνης, τον Αχιλλέα φαντάρο στα σύνορα , τη γέννηση της κόρης της Ναταλίας, το σμίξιμο του Νικηφόρου και της Ελισάβετ, την απαγωγή της Ξανθίππης απ' τον πρώην άντρα της Μάκη, μέχρι και το τέλος της σειράς. Στο δεύτερο κύκλο του Πενήντα Πενήντα σημειώθηκε το μεγαλύτερο ποσοστό τηλεθέασης της σειράς.

Το Μεγάλο Φαγοπότι (2010)

Χρονικά, τοποθετείται δύο χρόνια μετά από τα γενέθλια του Νικηφόρου. Η Ελισάβετ με τον Νικηφόρο βιώνουν μια μεγάλη απώλεια, καθώς ο Αχιλλέας με την Ναταλία και την κόρη τους, Ελίζαμπεθ, φεύγουν μόνιμα στις Ηνωμένες Πολιτείες, όπου βρίσκουν δουλειά στην συμφωνική ορχήστρα της Βοστώνης. Η απουσία αυτή έγινε για λόγους προβλημάτων μεταξύ Σοφίας Πανάγου, Θάνου Τοκάκη και παραγωγής.
Σε μια προσπάθεια του για να τους εμποδίσει να φύγουν από την Ελλάδα, ο Νικηφόρος καταλήγει να τιμωρείται με δικαστική απόφαση σε κατ οίκον περιορισμό για έξι μήνες. Ο Μίμης και η Ξανθίππη αντιμετωπίζουν το καρδιακό πρόβλημα του πρώτου και δεν μπορούν να ενεργήσουν σεξουαλικά, προς μεγάλη απογοήτευση του Μίμη. Ο Παύλος και η Μαρία αποκτούν το δικό τους παιδί, τον Θανασάκη. Η Ειρήνη ασχολείται με την θρησκεία, αρχικά με δωρεές σε άπορους, και στη συνέχεια στρέφεται στο μοναχισμό. Η παρέα Νικηφόρου, Παύλου και Μίμη έχει κουραστεί από την καταπίεση των συζύγων και αποφασίζει να στήσει μια κομπίνα για να βγει από το αδιέξοδο αυτό. Οι άντρες κάνουν κατάληψη στο τσιπουράδικο του Βασίλη (Βασίλης Θωμόπουλος)όπου συχνάζουν, κρατούν τις συζύγους και πρώην συζύγους τους ομήρους, και κάνουν το μεγάλο φαγοπότι.

Τρίτος κύκλος (2011)

Η απήχηση της τηλεταινίας οδήγησε στη δημιουργία του τρίτου κύκλου της σειράς, ο οποίος ξεκίνησε να προβάλλεται στις 2 Μαρτίου του 2011 και ολοκληρώθηκε στις 15 Ιουνίου του 2011. Ο τρίτος κύκλος αποτελείται από 15 επεισόδια.